Rijeka, 26. rujna 2019.g.

**NAJAVA DOGAĐANJA**

**'MREŽA KINA NA EGZOTIČNIM LOKACIJAMA'**

**U ZAVIČAJNOM MUZEJU NA DRENOVI**

**Programski pravac *27 susjedstava* Rijeke 2020 – Europske prijestolnice kulture** i **KineDok** (zajednički projekt sedam europskih filmskih organizacija za alternativnu distribuciju dokumentaraca) **nastavljaju s uzbudljivim filmskim programom, koju uključuje čak jedanaest susjedstava diljem Primorsko-goranske županije: Delnice, Gomirje, Mrkopalj, Drenovu, Lovran, Novi Vinodolski, Vrbnik, Matulje, Kostrenu, Rab i Unije.**

**U petak, 27. rujna 2019.g. u 20 sati u Zavičajnom muzeju Drenove** (ul. Drenovski put 138A, Rijeka) **susjedstva Drenova**, održat će se **projekcija dokumentarnog filma** ***U slučaju rata***. Radi se o filmu češke i slovačke produkcije, **redatelja Jana Geberta** iz 2018. godine u kojem pratimo priču protagonista Petera.

Peter živi naizgled sretno. Vozi novi bijeli terenac, ima lijepu djevojku i nedavno je upisao fakultet. Međutim, njegov stvarni život je negdje drugdje – on vodi paravojnu skupinu po imenu „Slovenski branci“ koja je do sada regrutirala već stotine slovačkih tinejdžera uz prešutno dopuštenje vlasti. Njihov cilj je jednostavan – stvaranje uzorne totalitarne zajednice na temelju vojničkog drila, poslušnosti i straha. Peter sanja o tome da jednog dana u to uvjeri i čitavo društvo – kao važni političar.

**Vođeni idejom decentralizacije kulturno-umjetničkih sadržaja u dislocirane prostore, programski pravac *27 susjedstava* Rijeke 2020 – Europske prijestolnice kulture nastoji povećati broj programa na lokacijama izvan uobičajenih turističkih ruta, fokusirajući se na život zajednice i kulturu svakodnevnog življenja. Programi se tako održavaju na netipičnim lokacijama prikladnim za filmske projekcije: u ulozi kina su kafići, klubovi, domovi kulture, galerije, igrališta, plaže, a sve s ciljem buđenja interesa šire publike za dokumentarni film i razvijanja dijaloga o važnim društvenim temama.**

*Programski pravac 27 susjedstava okuplja susjedstva diljem Primorsko-goranske županije i svako od njih povezuje s jednim susjedstvom iz jedne od 27 zemalja članica Europske unije. 27 susjedstava spaja ljude otoka, obale, zaleđa, gorja te samoga grada Rijeke. To su: Lovran, Opatija, Matulji, Kastav, Pehlin, Drenova, Škurinje, Turnić i Mlaka, Kampus na Trsatu, Jelenje, Čavle, Praputnjak, Kostrena, Crikvenica, Novi Vinodolski, otok Rab, otok Unije, grad Cres, grad Krk, Malinska, Vrbnik, Gomirje, Mrkopalj, Fužine, Delnice, Brod na Kupi i Gornji Kuti. Ovaj programski pravac pruža mnoge mogućnosti za praksu razmjene koja se proteže diljem Europe, pri čemu se stvaraju neformalne mreže kulturnih aktivnosti, koje će se nastaviti i nakon 2020. godine. Pravac 27 susjedstava stvara platformu suradnje i jačanja lokalnih zajednica u udaljenim urbanim i ruralnim područjima, a tako čini i ono najvažnije: razvija dobre međuljudske odnose i stvara atmosferu uživanja u različitosti.*

Unaprijed zahvaljujem na objavi i srdačno pozdravljam.

**Lena Stojiljković –** Odnosi s medijima, Rijeka 2020

lena.stojiljkovic@rijeka2020.eu

M: +385 91 612 63 42